b'\n_START_ARTICLE_\nOko (film, 2008)\n_START_SECTION_\nVsebina\n_START_PARAGRAPH_\nSydney Wells je uspe\xc5\xa1na klasi\xc4\x8dna violinistka iz Los Angelesa, ki je oslepela pri starosti petih let zaradi nesre\xc4\x8de s petardami. Petnajst let kasneje Sydney pristane na presaditev ro\xc5\xbeenice, zaradi \xc4\x8desar se njen vid vrne, vendar je najprej malo zamegljen. S\xc4\x8dasoma se ji vid zjasni, vendar pa tudi za\xc4\x8denja do\xc5\xbeivljati zastra\xc5\xa1ujo\xc4\x8de vizije, predvsem o ognju in umirajo\xc4\x8dih ljudeh. Prav tako vidi ljudi, ki so \xc5\xbee mrtvi. Sydney posku\xc5\xa1a razkriti skrivnost vizij in tudi prepri\xc4\x8dati druge, predvsem svojega vizualnega terapevta Paula Faulknerja, ki ji pomaga pri iskanju. Sydney se zave, da se ji ne me\xc5\xa1a._NEWLINE_S Paulovim spremstvom odpotuje v Mehiko, kjer je bila \xc5\xbeivela njena donatorka ro\xc5\xbeenice Ana Cristina Martinez. Anina mama ji pove, da so vizije ognja in smrti posledica industrijske nesre\xc4\x8de, ki jo je napovedala Ana, a se je nato obesila, ker je ni mogla prepre\xc4\x8diti. Sydney odpusti Aninemu duhu, ki nato mirno odide. Ko Sydney in Paul potujeta domov, se ujameta v prometni zastoj, ki ga je povzro\xc4\x8dila policijska akcija na drugi strani meje. Takrat opazi deklico iz svoje vizije v sosednjem avtu in se zave, da je \xc5\xbee od za\xc4\x8detka njena vizija namenjena temu, da re\xc5\xa1i ljudi, ki bi umrli v prihajajo\xc4\x8di nesre\xc4\x8di._NEWLINE_Sydney tako za\xc4\x8dne spravljati ljudi z avtoceste. S Paulom prepri\xc4\x8data vse, naj zapustijo svoje avtomobile in bli\xc5\xbenji avtobus, tako, da jim re\xc4\x8deta, da je v avtobusu bomba. Takrat pa se voznik, ki ga lovi policija, po\xc5\xbeene skozi barikade na meji in se zaleti v tanker, pri \xc4\x8demer se vname bencin. Sydney opazi deklico, ujeto v avtu, medtem ko njena mati le\xc5\xbei nezavestna na tleh. Paul odpre okno in spravi deklico ven, nato pa jo s Sydney spravita skupaj z njeno mamo na varno, tik preden tanker povzro\xc4\x8di veri\xc5\xbeno eksplozijo. Sydney takrat ponovno oslepijo lete\xc4\x8di stekleni drobci._NEWLINE_Po okrevanju v bolni\xc5\xa1nici se Sydney vrne v Los Angeles, kjer nadaljuje kot slepa violinistka z bolj optimisti\xc4\x8dnim pogledom na svoje stanje.'